b"\n_START_ARTICLE_\nHormuzd Rassam\n_START_SECTION_\nBiografi\n_START_PARAGRAPH_\nRassam var etnisk assyrer og ble f\xc3\xb8dt i Mosul som kaldeisk katolikk. Hans far Anton Rassam stammet fra Mosul og var erkediakon i \xc3\x98stens assyriske kirke. Hans mor Theresa var datter av Ishaak Halabee fra Aleppo._NEWLINE_I en alder av 20 \xc3\xa5r ble han engasjert av den britiske arkeologen Austen Henry Layard som virket p\xc3\xa5 et utgravningsfelt i omr\xc3\xa5det. Layard, da i Mosul p\xc3\xa5 sin f\xc3\xb8rste forskningsekspedisjon (1845-1847), ble imponert av Rassam og gav ham sjansen til \xc3\xa5 reise til England og studere ved Oxford (Magdalen College). Der var han i 18 m\xc3\xa5neder. S\xc3\xa5 ledsaget han Layard p\xc3\xa5 hans annen Irak-ekspedisjon (1849-1851)._NEWLINE_Layard slo deretter inn p\xc3\xa5 en politisk l\xc3\xb8pebane, mens Rassam fra 1852 til 1854 videref\xc3\xb8rte feltarbeidet i Nimrud og Ninive, og gjorde en rekke epokegj\xc3\xb8rende oppdagelser der. Han fant de leirtavler som George Smith skulle dechiffrere og gi navnet Gilgamesj-eposet, det eldste kjente eksempel p\xc3\xa5 nedskrevet litteratur._NEWLINE_Deretter returnerte Rassam til England. Med hjelp fra sin venn Layard fikk han en utnevnelse fra den britiske regjering til det britiske konsulatat i Aden. I 1866 utbr\xc3\xb8t i Etiopia det som skulle bli en internasjonal krise, da britiske misjon\xc3\xa6rer ble tatt som gisler av keiser Theodor II. I h\xc3\xa5p om at situasjonen skulle kunne l\xc3\xb8ses p\xc3\xa5 fredelig vis ble Rassam utsendt som ambassad\xc3\xb8r med et budskap fra dronning Victoria. Ogs\xc3\xa5 han ble tatt til fange. Det skulle g\xc3\xa5 flere \xc3\xa5r f\xc3\xb8r han ble befridd, da britiske og indiske styrker under Robert Napier fra den britiske Etiopia-ekspedisjon i 1868 beseiret krigsherren og hans h\xc3\xa6r. Rassams ry var imidlertid skadet. Han ble fremstilt som svak og udugelig i forhandlingene med krigsherrene, noe som i store grad gjenspeilte de viktorianske fordommer mot \xc2\xaborientalerne\xc2\xbb._NEWLINE_N\xc3\xa5 som hans politiske karriere l\xc3\xa5 i grus, fortsatte Rassam sitt arkeologiske arbeid. Han ble sendt til Assyria hvor han ledet viktige unders\xc3\xb8kelser s\xc3\xa6rlig i Ninive. Under den russisk-osmanske krig gjennomf\xc3\xb8rte han et unders\xc3\xb8kelsesoppdrag om de kristne menigheters situasjon i Lilleasia og Armenia. _NEWLINE_Hans arkeologiske arbeid fikk en rekke forskningskonsekvenser. Den for\xc3\xb8ket ogs\xc3\xa5 de britiske samlinger av verdifulle epigrafiske oldsaker. I 1879 s\xc3\xb8rget han for at et bruddstykke av Adad-nirari III-stelen, funnet i Tell Sheikh Hamad, havnet i British Museum i London._NEWLINE_Fra 1882 bodde Rassam hovedsakelig i Brighton, hvor han forsket p\xc3\xa5 og skrev om den assyrisk-babylonske forskning, om kristne grupperinger i Midt\xc3\xb8sten og om samtidens religi\xc3\xb8se stridssp\xc3\xb8rsm\xc3\xa5l i England. Han var medlem av Royal Geographical Society, Society of Biblical Archaeology og Victoria Institute._NEWLINE_Ved siden av hans hovedoppdagelse (Giljamesjeposet) gjorde han ogs\xc3\xa5 andre store oppdagelser. Dessuten fant han Kyros-sylinderen av brent leire, som er blitt betraktet som verdens f\xc3\xb8rste menneskerettserkl\xc3\xa6ring, gitt av Kyros den store i 539 f.Kr. og kan tilbakef\xc3\xb8res til den persiske erobring og Babylon. Rassams viktige oppdagelser ble h\xc3\xb8yt aktet i hele forskerverdenen. Det kongelige akademi i Torino gav ham Brazza-prisen p\xc3\xa5 over 12000 franc for \xc3\xa5rene 1879-1882._NEWLINE_Rassam giftet seg med den engelske Anne Eliza Price og de fikk syv barn. Hans eldste datter, Theresa Rassam (f\xc3\xb8dt 1871) ble profesjonell sangerinne. Hun sang i D'Oyly Carte Opera Company."